《西方庵》
清代·朱方蔼

缘崖折而下，鸟道似凿空。兹来本游遨，反抱失足恐。

二分垂其本，一步一神悚。幸有木扶阑，不知滑双踵。

径尽得平岚，筠松四围拱。数椽青豆房，缭曲类岩洞。

屋后挺一峰，拔地千丈耸。乔松生其巅，蟠根少培壅。

居然历岁千，翠盖自郁蓊。同行诧异见，狂叫兴飞动。

山僧解留宾，茗碗殷勤奉。聊坐息我劳，去路还贾勇。

作者简介：（1721—1786）浙江桐乡人，字吉人，号春桥。贡生。沈德潜弟子，工诗词古文。善画山水花卉，晚年尤喜画梅。有《小长芦渔唱》、《春桥草堂集》。